Prvo čega se sjetim kad pomislim na djetinjstvo je stan u prizemlju zgrade u ulici Josipa Kraša 4 i topla, prisna obiteljska atmosfera koju činimo mama, tata, brat i ja. Taj stan i danas predstavlja utočište, sreću i sigurnost, iako smo kao djeca većinu vremena provodili vani ispred zgrade ili iza nje na velikom igralištu. Igre skrivača, zazivanje kiše, gumi, gumi, nogomet, igranje s lutkama na starim dekama, pričanje strašnih priča, škola, restoran, zaleđena baba, graničar… samo su neke igre koje su se izmjenjivale u tim danima. U ratno vrijeme roditelji nam nisu mogli priuštiti odlazak na more, no ipak smo se kupali ispred zgrade. Naime, često bi znali u kupaćim kostimima stati ispod prozora i čekati da nas moj tata s prvog kata polije toplom vodom iz lavora. Zimi bi radili snjegoviće i polijevali snijeg vodom kako bi nastala što brža sklizaljka, u jesen bi pekli kukuruz, a u proljeće jedva čekali prve zrake sunca. Znalo je tu biti i nezgoda pa još i danas zbog jedne od njih nosim ožiljak ispod brade i na jeziku. Sa starijim prijateljicama trčala sam po stepenicama od tavana prema prizemlju. Kako su me držale za ruke, pri glavnom ulazu u zgradu nisam se stigla zaustaviti nego sam glavom prošla kroz ulazna vrata, razbila staklo i završila u bolnici.

 Unutar svoja četiri zida voljela sam izražavati umjetničke sklonosti upravo na zidu ili unutarnjoj strani ormara, a voljela sam i poskrivečki “šarafiti” po utičnicama sve dok me jednom struja nije odbacila od zida.

 Velik dio mog djetinjstva obilježila je i škola, kako opća tako i glazbena. Iako sam u ovu drugu zbog stroge učiteljice često odlazila s grčem u želucu, a ponekad ju željela i napustiti, zainatila sam se i s odličnim uspjehom završila svih šest razreda klavira.

 I izviđači su bili svojevrsna škola, i to ona koja nas je kroz druženje, rad, prijateljstvo i smijeh na zabavan način učila odgovornosti.

 Obiteljski dom, škola i slobodne aktivnosti velikim su dijelom učinile od mene ono što sam danas.